Kvalifisering til VM i fotball 2006

Kvalifiseringsspillet til fotball-VM 2006 i Tyskland startet 6. september 2003, og ble avsluttet 16. november 2005. Totalt ble det spilt 845 kamper for å avgjøre hvilke 31 nasjoner som, sammen med den direktekvalifiserte vertsnasjonen Tyskland, fikk delta i sluttspillet. Sluttspillet starter 9. juni 2006 i München, og blir avsluttet 9. juli 2006 i Berlin.

Om kvalifiseringen

For første gang i VM-historien (siden første VM i 1930), er ikke tittelforsvarerne (Brasil) automatisk kvalifisert. Vertsnasjonen (Tyskland) beholder den automatiske plassen.
Ifølge den opprinnelige fordelingen av plasser mellom de seks forbundene, skulle Oseania fått 1 hel plass. Dette ble imidlertid oppfattet som om Australia fikk en praktisk talt garantert plass, siden de er det klart sterkeste landet i sin region. Beslutningen ble omgjort i juni 2003, da man besluttet å gå tilbake til den opprinnelige fordelingen av plasser mellom Oseania og Sør-Amerika (0,5–4,5).
Etter at den ordinære kvalifiseringen er over, skal det spilles interkontinentale playoff-kamper mellom landene som har havnet på de «halve» VM-plassene. Laget som kommer på 5.-plass i Sør-Amerika spille mot vinneren fra Oseania, mens femtelaget fra Asia skal spille mot 4. laget fra CONCACAF (Nord-Amerika, Sentral-Amerika og Karibia). I hvert av disse oppgjørene skal det spilles både hjemme- og bortekamper, og de to sammenlagtvinnerne får hver sin plass i VM-sluttspillet.

Europa

De åtte gruppevinnerene og de to beste andrelagene (basert på resultatene mot lag 1-6 i gruppa) går direkte til sluttspillet. De andre lagene på andreplass spiller playoff mot hverandre om de siste tre plassene.

Afrika

De svakest rangerte lagene i Afrika møtes i en innledende runde over to kamper, hvor sammenlagtvinnerne går videre. Deretter fordeles lagene i fem grupper med seks lag i hver, hvor de fem gruppevinnerne kvalifiserer seg til VM-sluttspillet.

Oseania

Kvalifiseringen i Oseania foregår i tre faser. Først spilles et innledende gruppespill, hvor lagene møtes én gang. De to beste lagene i hver gruppe går videre til neste fase (Australia og New Zealand er direktekvalifisert til runde 2), hvor seks lag møtes én gang hver. Til slutt møtes de to beste lagene i dette gruppespillet til en playoff over to kamper, hvor sammenlagtvinneren går videre til en interkontinental playoff, og møter laget på 5. plass i Sør-Amerika.

Asia

Først spilles en innledende runde hvor de svakest rangerte nasjonene møter hverandre over to kamper. Sammenlagtvinnerne går videre til neste runde, hvor lagene blir fordelt i åtte grupper med fire lag i hver. De åtte gruppevinnerne blir deretter fordelt i to nye grupper, hvor de to beste i hver gruppe går til VM-sluttspillet, og de to lagene på tredjeplass møtes over to kamper for å kjempe om retten til å møte laget på fjerdeplass i CONCACAF i en interkontinental playoff.

Nord-Amerika, Sentral-Amerika og Karibia

Kvalifiseringen i CONCACAF-sonen foregår i tre faser. Først spiller de svakest rangerte lagene mot hverandre over to runder. Sammenlagtvinnerne går videre til en ny serie med to kamper mot de best rangerte nasjonene. Sammenlagtvinnerne i denne runden går videre til gruppespill (tre grupper med fire lag i hver), hvor de to beste lagene i hver gruppe går videre til et nytt gruppespill, hvor de tre beste lagene går til VM-sluttspillet, og laget på fjerdeplass møter det femte beste laget fra Asia i en interkontinental playoff.